Președintele Klaus Iohannis, prezent vineri într-o vizită în Suedia, i-a transmis lui Liviu Dragnea, președintele Camerei Deputaților un mesaj clar: „Persoane condamnate sau cercetate penal nu trebuie să fie în conducerea statului. Punct!”

Șeful statului a răspuns, astfel, unei întrebări venite din partea jurnaliștilor, care au dorit să știe „cum comentează” președintele cel de-al treilea dosar penal al lui Liviu Dragnea.



Amintim că Liviu Dragnea, președinte al partidului de guvernământ PSD și al Camerei inferioare a Parlamentului, a fost condamnat penal la doi ani cu suspendare în dosarul „Referendumul”. De asemenea, este inculpat într-un dosar în care este acuzat de complicitate la abuz în serviciu, în cazul angajării a două femei de la Protecția Copilului Teleorman la filiala județeană a PSD. În fine, în cel de-al treilea dosar penal, deschis la sesizarea OLAF, Oficiul antifraudă al Comisiei Europene, procurorii DNA îl acuză pe Liviu Dragnea de constituire de grup infracțional organizat, fraude cu fonduri europene și prezentare de documente false. Prejudiciul în acest dosar este estimat la 21 de milioane de euro, iar procurorii anticorupție susțin că Liviu Dragnea este beneficiarul final al banilor obținuți de firma TelDrum.